Ir-Raba' Pitazz – Paragrafi 1311-1321 Meditazzjoni. Waqt il-meditazzjoni, is-soru fuq il-ġinokkjatur ta' maġenbi il-ħin kollu tisgħol u tqaħqaħ, xi kultant bla waqfien. Darba ġieni f'moħħi li nibdel posti għall-ħin tal-meditazzjoni, għax il-Quddiesa kienet diġa' spiċċat. Imma mbagħad ħsibt li, jekk inbiddel posti, is-soru kienet tinduna b'din il-ħaġa u forsi kienet tħossha mweġġgħa li jiena kont tbigħedt minnha. Għalhekk ideċidejt li nkompli nitlob fil-post tiegħi tas-soltu, u noffri dan l-att ta' paċenzja lil Alla. Qrib it-tmiem tal-meditazzjoni, ruħi ġiet mgħarrqa bil-konsolazzjoni ta' Alla, u dan sal-limitu li kienet tiflaħ qalbi; u l-Mulej tani x'nifhem li, li kieku kont tbegħidt minn dik is-soru kont inkun tbegħidt ukoll minn dawk il-grazzji li niżlu ġewwa ruħi. + Illum ġie Ġesu' fil-bieb prinċipali tagħna, fil-forma ta' żagħżugħ fqir. Dan iż-żagħżugħ, mixrub, ħafi u rasu mikxufa, bi ħwejġu mqattgħin, kien iffriżat għax il-jum kien kiesaħ u bix-xita. Ried xi ħaġa sħuna x'jiekol. Għalhekk mort fil-kċina, imma ma sibt xejn hemmhekk għall-foqra. Imma, wara li bqajt nfittex 'l hemm u 'l hawn għal ftit ieħor, irnexxieli nsib ftit soppa, li rġajt saħħantha u fittitt fiha ftit ħobż, u tajtha liż-żagħżugħ fqir li kielha. Filwaqt li kont qiegħda neħodlu l-iskutella Hu għarrafni li kien is-Sid tas-sema u tal-art. X'ħin rajt min kien, għeb minn quddiemi. X'ħin erġajt dħalt u qgħadt naħseb fuq dak li kien ġara ħdejn il-kanċell, smajt dan il-kliem ġewwa ruħi: Binti, il-barkiet tal-foqra li jberkuni filwaqt li jitilqu minn dan il-kanċell waslu f'widnejja. U l-mogħdrija tiegħek, fil-limiti tal-ubbidjenza, għoġbitni, u għalhekk Jiena nżilt mit-tron Tiegħi – biex induq il-frott tal-ħniena tiegħek. O Ġesu' tiegħi, issa kollox ċar għalija, u nista' nifhem dak kollu li għadu kif ġara. B'xi mod ħassejt u bdejt nistaqsi lili nnifsi x'tip ta' fqir kien dan li kien qed ixxerred modestja bħal din. Minn dak il-waqt, bdiet titqanqal ġewwa qalbi mħabba aktar safja għall-foqra u għal dawk li huma fil-bżonn. O, kemm ninsab kuntenta lis-superjuri tiegħi tawni dan ix-xogħol! Qiegħda nifhem li l-ħniena għandha ħafna uċuħ; wieħed jista' jagħmel dak li hu tajjeb dejjem u kullimkien u fil-ħinijiet kollha. Imħabba mħeġġa għal Alla tara madwarha opportunitajiet il-ħin kollu sabiex taqsam ma' ħaddieħor dak li għandha permezz tal-opri, kliem u talb. Issa nista' nifhem il-kliem li Inti għidtli, O Mulej, xi żmien ilu. + O, xi sforzi kbar ikolli nagħmel biex inwettaq sewwa d-dmirijiet tiegħi meta saħħti tkun daqshekk batuta! Dan Inti biss tkun taf bih, O Kristu. + Fi żminijiet ta' deżolazzjoni interjuri ma nitlifx il-paċi tiegħi, għax naf li Alla qatt ma jitlaq lir-ruħ, ħlief forsi meta r-ruħ stess taqta' r-rabta ta' mħabba bin-nuqqas ta' fedelta' tagħha. Iżda, il-ħlejjaq kollha bla ebda eċċezzjoni jiddependu mill-Mulej u jinżammu bis-setgħa Tiegħu bla tarf. Xi wħud jinsabu taħt ir-regola tal-imħabba, oħrajn taħt ir-regola tal-ġustizzja. Jiddependi minna taħt liema regola rridu ngħixu, għax lil ħadd ma tiġi miċħuda l-għajnuna ta' grazzja suffiċjenti. Ma jbeżżgħani xejn dan li jidher bħala abbandun. Jiena neżamina lili nnifsi b'mod iktar profond sabiex niskopri jekk dan hux it-tort tiegħi. Jekk dan mhux il-każ – mela jalla (l-Mulej) ikun imbierek! 1 ta' Ottubru 1937. Binti, Jiena neħtieġ sagrifiċċju mwettaq bi mħabba, għax dan ifisser ħafna għalija. Tassew enormi huma d-djun lid-dinja għandha miegħi; erwieħ safja jistgħu jħallsuhom bis-sagrifiċċju tagħhom, billu juru ħniena fl-ispirtu. Jiena qiegħda nifhem kliemek, Mulej, u l-kobor tal-ħniena li suppost tiddi ġewwa ruħi. Ġesu': Naf, binti, li inti qiegħda tifhimha u li qiegħda twettaq dak kollu li jiddependi minnek. Imma ikteb dan għal dawk il-ħafna erwieħ li spiss jinkwetaw għax m'għandhomx il-mezzi materjali biex iwettqu atti ta' ħniena. Imma ħniena spiritwali, li ma teħtieġx la permessi u lanqas imħażen, timmerita ħafna iktar u kull ruħ tista' tippossediha. Jekk ruħ ma turix ħniena b'xi mod jew ieħor, hi ma takkwistax il-ħniena tiegħi f'jum il-ġudizzju. O, li kieku l-erwieħ kienu jafu kif jakkwistaw teżor etern għalihom infushom, ma jiġux iġġudikati, għax jantiċipaw il-ġudizzju Tiegħi bil-ħniena tagħhom. 10 ta' Ottubru (1937). O, Ġesu' tiegħi, b'radd ta' ħajr għal ħafna grazzji Tiegħek, jiena noffrilek ġismi u ruħi, l-intellett u r-rieda, u s-sentimenti kollha ta' qalbi. Permezz tal-voti, jiena nagħti lili nnifsi kompletament lilek; jiena mbagħad ma jibqagħli xejn iżjed li nista' noffrilek. Ġesu' qalli, Binti, għadek m'offrejtlix dak li tassew hu tiegħek. Bdejt ngħarbel sewwa ġewwa fija u sibt li jiena nħobb lil Alla bil-fakultajiet kollha ta' ruħi u ma stajtx insib x'kienet dik il-ħaġa li kien għadni ma tajthilux lill-Mulej u staqsejtu, "Ġesu', għidli x'inhi, u nagħtihielek mill-ewwel b'qalb ġeneruża." Ġesu' qalli bi tjubija, Binti, agħtini l-miżerja tiegħek, għax dik hi propjeta' esklużiva tiegħek. F'dak il-waqt raġġ dawl dawwalli ruħi, u stajt nara l-abbiss sħiħ tal-miżerja tiegħi. F'dak l-istess waqt mort nitgeddes qrib il-Qalb Imqaddsa ta' Ġesu' b'tant fiduċja li wkoll li kieku kelli d-dnubiet tal-ikkundannati kollha qegħdin jagħfsu fuq il-kuxjenza tiegħi, ma kontx niddubita mill-ħniena ta' Alla imma b'qalb mgħaffġa trab, kont ninxteħet fl-abbiss tal-ħniena Tiegħek. Nemmen, O Ġesu', li Inti ma kontx twarrabni imma kont taħfirli permezz tar-rappreżentant Tiegħek. Int mitt, Ġesu', imma minnek tnisslet il-ħajja għall-umanita', li ħarġet tgelgel għall-erwieħ, u nfetaħ baħar ta' ħniena għad-dinja kollha. O Għajn tal-Ħajja, Ħniena Divina bla qies, imla' d-dinja kollha u ferra lilek innifsek fuqna. (ta' wara nofsinhar) itlob il-ħniena Tiegħi, l-iktar għall-midinbin; u, imqar għal ftit tal-ħin idħol fl-ispirtu tal-Passjoni Tiegħi, u b'mod speċjali fl-abbandun Tiegħi fil-mument tal-Agunija. Din hi s-siegħa ta' ħniena kbira għad-dinja kollha. Jiena nippermettilek tidħol fid-dwejjaq Tiegħi tal-mewt. F'din is-siegħa, ma niċħad xejn lir-ruħ li titlobni xi ħaġa għall-merti tal-Passjoni Tiegħi . . . Ġ.M.Ġ Insellimlek, Qalb l-iktar ħanina ta' Ġesu', Għajn ħajja tal-grazzji kollha, L-uniku kenn, l-uniku rifuġju tagħna; Fik jiena għandi d-dawl tat-tama. Insellimlek, O Qalb ta' Alla tiegħi li l-iktar tagħder, Għajn ħajja ta' mħabba bla tarf, Li minnha toħroġ il-ħajja għall-bniedem midneb U l-Għajn tal-ħlewwa kollha. Insellimlek Ferita miftuħa tal-Qalb l-Iżjed Imqaddsa, Li minnha ħarġu r-raġġi tal-ħniena U li minnha ngħatalna li niġbdu l-ħajja Permezz tal-fiduċja biss. Insellimlek, tjubija ta' Alla li ħadd ma jifhimha, Li qatt ma tista' titkejjel, Mimlija, mħabba u ħniena għalkemm dejjem qaddisa, Imma, bħal omm tajba, dejjem moħħok fina. Insellimlek, tron ta' Ħniena, Ħaruf ta' Alla, Li tajt ħajtek f'sagrifiċċju għalija Li quddiemu ċċekken lilha nfisha, Filwaqt li tgħix b'fidi profonda. (Tmiem ir-Raba' Pitazz)
Djarju ta' Swor Fawstina – Ir-4 Pitazz (par.1311-1321)